A BIZOTTSÁG 835/2008/EK RENDELETE
(2008. augusztus 22.)
egyes marhahús-ágazatbeli behozatali vámkontingensekkel összefüggő biztosítékok felszabadításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 144. cikke (1) bekezdésére, figyelemmel 4. cikkére,
mivel:
(1)
A 79/542/EGK tanácsi határozat II. mellékletének a szarvasmarhafélék friss húsának Brazíliából történő behozatala tekintetében történő módosításáról szóló, 2008. január 17-i 2008/61/EK bizottsági határozat (2) módosította a Brazíliából származó szarvasmarhafélék húsára vonatkozó behozatali követelményeket. Az említett határozat úgy rendelkezik, hogy a behozatal biztonságosságának fenntartása érdekében meg kell szigorítani azon gazdaságok ellenőrzését és felügyeletét, ahonnan a Közösségbe exportálható állatok származnak, és fel kell állítani egy Brazília által összeállított ideiglenes listát azokról az engedélyezett gazdaságokról, amelyek megfelelnek bizonyos garanciáknak.
(2)
Ezenkívül 2008 első felében az argentin hatóságok az ebből a harmadik országból származó marhahús Közösségbe irányuló rendes kereskedelmét érintő intézkedéseket hoztak.
(3)
E rendkívüli körülményekre tekintettel az 1445/95/EK rendelettől a Brazíliából származó szarvasmarhafélék húsára vonatkozó behozatali követelmények tekintetében való eltérésről szóló, 2008. április 3-i 313/2008/EK bizottsági rendelet (3)2008. június 30-ig meghosszabbítja egyes marhahús-ágazatbeli behozatali vámkontingensek keretében kiadott behozatali engedélyek érvényességi idejét.
(4)
Azoknak a gazdasági szereplőknek, amelyek a 2008/61/EK határozat hatálybalépése előtt szereztek jogot szarvasmarhahúsnak a szarvasmarhafélék 0202 KN-kód alá tartozó, fagyasztott húsára, valamint a 0206 29 91 KN-kód alá tartozó termékekre vonatkozó vámkontingensnek a 2007. július 1-jétől2008. június 30-ig terjedő időszakra történő megnyitásáról és e vámkontingens kezeléséről szóló, 2007. május 11-i 529/2007/EK bizottsági rendeletben (4) és a feldolgozásra szánt fagyasztott marhahúsra vonatkozó behozatali vámkontingens megnyitásáról és kezeléséről (2007. július 1-jétől2008. június 30-ig terjedő időtartam) szóló, 2007. május 16-i 545/2007/EK bizottsági rendeletben (5) említett vámkontingensek keretében történő behozatalára, továbbra is komoly gyakorlati nehézségekkel kell megküzdeniük, ha a termékeket a vámkontingens érvényességi idejének lejárta előtt kívánják beszerezni. Következésképpen a gazdasági szereplőknek megítélt behozatali jogok jelentős részét nem használják fel 2008. július 1-jéig. E rendkívüli körülményekre tekintettel rendelkezni kell arról, hogy bizonyos feltételekkel az említett és 2008. július 1-jéig nem felhasznált behozatali jogokkal összefüggésben benyújtott biztosítékokat fel kell szabadítani.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
(1) Az érdekelt felek kérésének megfelelően az 529/2007/EK rendelet 5. cikke (2) bekezdésének és az 545/2007/EK rendelet 6. cikke (3) bekezdésének alkalmazásában letétbe helyezett, behozatali jogokkal kapcsolatos biztosítékok a következő feltételek teljesülése esetén szabadíthatók fel:
a)
a kérelmező behozatali jog iránti kérelmet nyújtott be és a jogot meg is szerezte:
i.
az 529/2007/EK rendelet 1. cikkének (1) bekezdésében említett kontingens keretében; vagy
ii.
az 545/2007/EK rendelet 1. cikkében említett kontingens keretében;
b)
a behozatali jogokat 2008. július 1-jéig nem vagy csak részben használták fel.
(2) Az (1) bekezdésben említett biztosítékokat a 2008. július 1-jéig fel nem használt behozatali jogok arányában kell felszabadítani.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. augusztus 22-én.